Spoločný návrh NARIADENIE RADY, ktorým sa mení a dopĺňa nariadenie (ES) č. 1210/2003 o niektorých osobitných obmedzeniach hospodárskych a finančných vzťahov s Irakom /* JOIN/2012/038 final - 2012/0369 (NLE) */





DÔVODOVÁ SPRÁVA (1) Nariadením Rady (ES) č. 1210/2003 boli uložené určité reštriktívne opatrenia voči Iraku v súlade so spoločnou pozíciou 2003/495/SZBP a s rezolúciou Bezpečnostnej rady OSN č. 1483 (2003). Podľa článku 4 tohto nariadenia sa zmrazujú najmä finančné prostriedky a hospodárske zdroje Saddáma Husajna a ďalších vyšších úradníkov bývalého irackého režimu. Nariadenie v súlade s bodom 23 rezolúcie Bezpečnostnej rady OSN č. 1483 (2003) umožňuje členským štátom uvoľniť tieto zmrazené finančné prostriedky a hospodárske zdroje na účel ich prevodu do Fondu rozvoja pre Irak. (2) Dňa 15. decembra 2010 prijala Bezpečnostná rada OSN rezolúciu č. 1956 (2010), v ktorej v bode 5 rozhodla, že by sa všetky výnosy z Fondu rozvoja pre Irak mali previesť na účet alebo účty nástupníckych štruktúr patriacich pod irackú vládu a že by sa Fond rozvoja pre Irak mal najneskôr 30. júna 2011 zrušiť. (3) V súlade s rozhodnutím Rady 2012/…/SZBP by sa nariadenie (ES) č. 1210/2003 malo zodpovedajúcim spôsobom zmeniť a doplniť, aby bolo možné previesť zmrazené finančné prostriedky, iné finančné aktíva alebo hospodárske zdroje na nástupnícke štruktúry Fondu rozvoja pre Irak zriadené irackou vládou za podmienok stanovených v rezolúciách Bezpečnostnej rady OSN č. 1483 (2003) a 1956 (2010). 2012/0369 (NLE) Spoločný návrh NARIADENIE RADY, ktorým sa mení a dopĺňa nariadenie (ES) č. 1210/2003 o niektorých osobitných obmedzeniach hospodárskych a finančných vzťahov s Irakom RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2012/.../SZBP, ktorým sa mení a dopĺňa spoločná pozícia 2003/495/SZBP o Iraku[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Komisie, keďže: (1) V súlade s rezolúciou Bezpečnostnej rady OSN č. 1483 (2003) sa na základe článku 4 nariadenia Rady (ES) č. 1210/2003 zo 7. júla 2003 o niektorých osobitných obmedzeniach hospodárskych a finančných vzťahov s Irakom, ktorým sa zrušuje nariadenie (ES) 2465/96[2], zmrazujú najmä finančné prostriedky a hospodárske zdroje Saddáma Husajna a ďalších vyšších úradníkov bývalého irackého režimu. (2) V súlade s bodom 23 rezolúcie Bezpečnostnej rady OSN č. 1483 (2003) umožňuje článok 6 ods. 2 nariadenia (ES) č. 1210/2003 členským štátom uvoľniť tieto zmrazené finančné prostriedky a hospodárske zdroje na účel ich prevodu do Fondu rozvoja pre Irak. (3) Dňa 15. decembra 2010 prijala Bezpečnostná rada OSN rezolúciu č. 1956 (2010), v ktorej v bode 5 rozhodla, že by sa všetky výnosy z Fondu rozvoja pre Irak mali previesť na účet alebo účty nástupníckych štruktúr patriacich pod irackú vládu a že by sa Fond rozvoja pre Irak mal najneskôr 30. júna 2011 zrušiť. (4) Nariadenie (ES) č. 1210/2003 by sa preto malo zodpovedajúcim spôsobom zmeniť a doplniť, aby bolo možné previesť zmrazené finančné prostriedky a iné finančné aktíva alebo hospodárske zdroje na nástupnícke štruktúry Fondu rozvoja pre Irak zriadené irackou vládou za podmienok stanovených v rezolúciách Bezpečnostnej rady OSN č. 1483 (2003) a 1956 (2010). (5) Je takisto vhodné aktualizovať nariadenie (ES) č. 1210/2003 doplnením najnovších informácií, ktoré predložili členské štáty v súvislosti s určením príslušných orgánov, a adresy Európskej komisie. (6) Nariadenie (ES) č. 1210/2003 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie Rady (ES) č. 1210/2003 sa mení a dopĺňa takto: 1. V článku 6 sa odsek 2 nahrádza takto: „2. Vo všetkých ostatných prípadoch sa finančné prostriedky, hospodárske zdroje a výnosy z hospodárskych zdrojov, ktoré sú zmrazené podľa článku 4, uvoľnia iba na účel ich prevodu na nástupnícke štruktúry Fondu rozvoja pre Irak zriadené irackou vládou za podmienok stanovených v rezolúciách Bezpečnostnej rady OSN č. 1483 (2003) a 1956 (2010).“ 2. Príloha V sa nahrádza textom uvedeným v prílohe k tomuto nariadeniu. Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda PRÍLOHA „PRÍLOHA V Webové stránky s informáciami o príslušných orgánoch uvedených v článkoch 6, 7 a 8 a adresa na zasielanie oznámení Európskej komisii A. Príslušné orgány členských štátov: BELGICKO http://www.diplomatie.be/eusanctions BULHARSKO http://www.mfa.bg/en/pages/135/index.html ČESKÁ REPUBLIKA http://www.mfcr.cz/mezinarodnisankce DÁNSKO http://um.dk/da/politik-og-diplomati/retsorden/sanktioner/ NEMECKO http://www.bmwi.de/BMWi/Navigation/Aussenwirtschaft/Aussenwirtschaftsrecht/embargos.html ESTÓNSKO http://www.vm.ee/est/kat_622/ ÍRSKO http://www.dfa.ie/home/index.aspx?id=28519 GRÉCKO http://www.mfa.gr/en/foreign-policy/global-issues/international-sanctions.html ŠPANIELSKO http://www.maec.es/es/MenuPpal/Asuntos/Sanciones%20Internacionales/Paginas/Sanciones_%20Internacionales.aspx FRANCÚZSKO http://www.diplomatie.gouv.fr/autorites-sanctions/ TALIANSKO http://www.esteri.it/MAE/IT/Politica_Europea/Deroghe.htm CYPRUS http://www.mfa.gov.cy/sanctions LOTYŠSKO http://www.mfa.gov.lv/en/security/4539 LITVA http://www.urm.lt/sanctions LUXEMBURSKO http://www.mae.lu/sanctions MAĎARSKO http://www.kulugyminiszterium.hu/kum/hu/bal/Kulpolitikank/nemzetkozi_szankciok/ ΜΑLTA http://www.doi.gov.mt/EN/bodies/boards/sanctions_monitoring.asp HOLANDSKO www.rijksoverheid.nl/onderwerpen/internationale-vrede-en-veiligheid/sancties RAKÚSKO http://www.bmeia.gv.at/view.php3?f_id=12750&LNG=en&version= POĽSKO http://www.msz.gov.pl PORTUGALSKO http://www.min-nestrangeiros.pt RUMUNSKO http://www.mae.ro/node/1548 SLOVINSKO http://www.mzz.gov.si/si/zunanja_politika_in_mednarodno_pravo/zunanja_politika/mednarodna_varnost/omejevalni_ukrepi/ SLOVENSKO http://www.foreign.gov.sk FÍNSKO http://formin.finland.fi/kvyhteistyo/pakotteet ŠVÉDSKO http://www.ud.se/sanktioner SPOJENÉ KRÁĽOVSTVO www.fco.gov.uk/competentauthorities B. Adresa na oznamovanie Európskej komisii alebo na inú komunikáciu s ňou: European Commission Service for Foreign Policy Instruments (FPI) EEAS 02/309 B-1049 Brussels Belgicko E-mail: relex-sanctions@ec.europa.eu“ [1] Ú. v. EÚ L ..., ... 2010, s. … . [2] Ú. v. EÚ L 169, 8.7.2003, s. 6.